Gunnar Bragi Sveinsson utanríkisráðherra tók þátt í tveggja daga ráðherrafundi þróunarsamvinnunefndar OECD í París sem lauk í dag . Tilgangur nefndarinnar er að tryggja samræmd vinnubrögð ríkja í þróunarsamvinnu og veita faglegt aðhald . Ísland varð aðili að nefndinni á síðasta ári og er þetta fyrsti ráðherrafundurinn sem Ísland tekur þátt í sem aðildarríki . Á fundinum var rætt um mál sem eru efst á baugi um framkvæmd alþjóðlegrar þróunarsamvinnu , þ. á m. breytingar á sameiginlegum alþjóðlegum viðmiðum fyrir opinbera fjárhagsaðstoð til þróunarríkja . Þá var sérstaklega fjallað um þróunaraðstoð til fátækustu ríkja heims , en á undanförnum árum hefur þessi aðstoð dregist saman . Gunnar Bragi hóf umræðurnar og lagði áherslu á nauðsyn þess að auka opinbera þróunaraðstoð til þeirra . Hann greindi einnig frá því að Ísland myndi áfram leggja áherslu á samstarf við fátæk ríki i Afríku . Eftir ráðherrafundinn átti Gunnar Bragi fund með Erik Solheim , formanni þróunarsamvinnunefndar OECD . Á fundinum ræddu þeir gerð nýrrar þróunarsamvinnuáætlunar Íslands fyrir 2016 – 2019 sem fyrirhugað er að leggja fram á Alþingi í vor og ráðherra kynnti einnig fyrirætlanir um að öll starfsemi á sviði þróunarsamvinnu verði sameinuð í utanríkisráðuneytinu en hún er nú tvískipt , annars vegar er fjölþjóðleg þróunarsamvinna utanríkisráðuneytisins og hins vegar tvíhliða starfsemi Þróunarsamvinnustofnunar . Í aðdraganda aðildar Íslands að þróunarsamvinnunefndinni lagði hópur sérfræðinga nefndarinnar til að íslensk stjórnvöld mætu skipulag og fyrirkomulag þróunarsamvinnu út frá því hvernig hámarks árangur og skilvirkni væru tryggð , með tilliti til smæðar landsins . Einnig ræddu þeir hvernig sérþekking Íslands á sviði fiskimála , jarðhita , jafnréttismála og landgræðslu geti nýst þróunarlöndum .